
1. משרד הרווחה לא מיישם את החוק ועדיין לא מעניק סל תמיכה לנשים מוכות של חה"כ רוזין מיכל

3. משרד הרווחה לא מיישם את החוק ועדיין לא מעניק סל תמיכה לנשים מוכות של חה"כ תומא סלימאן עאידה
4. משרד הרווחה לא מיישם את החוק ועדיין לא מעניק סל תמיכה לנשים מוכות של חה"כ בן ארי מירב
5. משרד הרווחה לא מיישם את החוק ועדיין לא מעניק סל תמיכה לנשים מוכות של חה"כ תמנו פנינה


היו"ר אלי אלאלוף:

[bookmark: _GoBack]בוקר טוב לכולם, השעה 9:09, אז אנחנו יכולים להתחיל. היום אנחנו ב-19.11.2018, י"א בכסלו התשע"ט והשעה כפי שאמרתי, 09:09 כמעט. יש לנו דיון מהיר בהצעה של מספר חברות כנסת שכולן תקועות בפקק, כי תל אביב זה תמיד יותר רחוק מבאר שבע כפי שאתם יודעים. 

יש פה הצעה של מיכל רוזין, רויטל סויד, חברת הכנסת תומא סלימאן, חברת הכנסת מירב בן ארי ותמנו פנינה.

לא הציעו לי להצטרף. הייתי מצטרף בשמחה, כי הנושא הזה הוא מאוד חשוב. אני לא מבין למה אחרי שנלחמים כדי להשיג תקציבים, לעשות חוק, לשלב בין המשרדים הרלוונטיים, לא מפעילים את התקציב. אני אשמח לשמוע את זה ממשרד הרווחה שיגידו לנו איפה אנחנו עומדים. 

אני באמת רוצה להודות לקרן הידידות של טורונטו שהיא מריצה את זה שבע שנים. באמת לברך אתכם קודם כול על המאמץ הזה שעשיתם. משרד הרווחה יגיד לנו למה המצב הוא כזה. 

כן, בבקשה.

חגי מויאל:

חגי מויאל, מנהל תחום אלימות במשפחה, בקהילה, משרד הרווחה.

לגבי הסטטוס של המכרז, המכרז אמור היה להתפרסם לפני שבועיים. בגלל איזו תקלת ניסוח שלמזלנו עלינו עליה לפני כן והיא הייתה תוקעת את התהליך המכרזי, זה מתעכב ברגע זה אבל אני משער שעד סוף החודש המכרז ייצא לפרסום.

היו"ר אלי אלאלוף:

כמה זמן כתבתם את המכרז?

חגי מויאל:

אנחנו עוסקים במכרז הזה כבר שנה וחודשיים. 

היו"ר אלי אלאלוף:

שנה וחודשיים ובסוף מוצאים תקלה שמאריכה עוד פעם?

חגי מויאל:

כן. אם אני אומר בכנות, הייתה איזו תקלה שטוב שעלינו עליה, כי אם לא זה היה מעכב.

היו"ר אלי אלאלוף:

אתה יכול להסביר לי מה התקלה הייתה?

חגי מויאל:

משהו בתחום של תשלומים, של צורת העברת כספים, תשלומים לספק.

היו"ר אלי אלאלוף:

זה אחר כך אי אפשר בצורה טכנית לתקן? 

חגי מויאל:

תיקנו את זה עכשיו ומוציאים את זה.

היו"ר אלי אלאלוף:

אז למה עוד חודשיים?

חגי מויאל:

לא, לא, אני אומר שעד סוף החודש הזה זה יפורסם. 

היו"ר אלי אלאלוף:

תוך כמה זמן זה מעשי אחרי הפרסום?

חגי מויאל:

זה יוצא להתייחסויות של הספקים. זה יחזור אלינו עם שאלות.

היו"ר אלי אלאלוף:

כמה חודשים?

חגי מויאל:

האמת, בנושא הזה אני מה זה לא בקיא בתהליך הטכני.

היו"ר אלי אלאלוף:

אתה לא בקיא בתהליך הטיפול בנשים מוכות? זה הדבר שצריך להדאיג אותך. אם אתה משאיר את זה ככה, עם הזמן, אז נשים מוכות לא יקבלו את מה שמגיע להן. 

חגי מויאל:

אני אומר שאני לא בקיא בתהליך הטכני של התנהלות המכרז מהרגע שהוא יוצא.

היו"ר אלי אלאלוף:

אני שאלתי פקיד ואני גאה להיות פקיד בעבר. אני הייתי יודע את כל פרטי הפרטים של כל דבר שקשור בתוכניות שלי. כדאי שתלמדו את זה.

חגי מויאל:

אני פשוט נזהר מלהגיד בגלל שהתהליכים האלה הם תהליכים בירוקרטיים שלוקחים זמן. אני לא רוצה לא לעמוד באמירה שלי לגבי לוחות הזמנים.

היו"ר אלי אלאלוף:

אבל איך אתה תדע שמכינים לך איזו תקלה כדי שהנושא לא ייצא לפועל?

חגי מויאל:

אני קודם כול מעורב בזה במשך כל השנה הזו. אני מלווה את היציאה של המכרז הזה. ברור לי שהוא הולך לצאת תוך שבועיים, עושים לו רק איזה תהליך של הנגשה שהוא תהליך טכני ולאחר מכן הוא יפורסם. הוא עבר את כל התהליכים הנדרשים במשרד הרווחה. זה אכן לקח יותר זמן ממה שציפינו. אנחנו קיווינו להוציא את המכרז הזה בתקופה יותר קצרה.

היו"ר אלי אלאלוף:

ומתי לדעתך אחרי כל התקלות והתיקונים ניתן ליישם אותו?

חגי מויאל:

אני לא רוצה להתחייב בלוחות זמנים. 

היו"ר אלי אלאלוף:

מה באת לעשות? 

חגי מויאל:

אני לא רוצה להתחייב. לתהליך של מכרז יש את התהליכים שלו אבל אני מעריך שבפברואר 2019 הספק כבר יוכל להתחיל לעבוד. 

היו"ר אלי אלאלוף:

אתם לא יודעים שהנושא שאתם מטפלים בו הוא נושא אקוטי, בהול, דחוף, שהנשים סובלות מחוסר תקצוב שלהן, מחוסר הפעלת התוכנית שאתה אמור להפעיל? 

חגי מויאל:

לא רק שאנחנו יודעים שזה אקוטי, משרד הרווחה מוביל עכשיו ובשנים האחרונות את כל התהליך גם של הוועדה הבין-משרדית וגם של העבודה הטיפולית ברשויות המקומיות. אני לא חושב שאפשר לבקר את משרד הרווחה ברמה הטיפולית וברמת השירותים הניתנים.

היו"ר אלי אלאלוף:

אתה מכיר את המושג "שורה אחרונה"? זה לא מופעל. 

חגי מויאל:

השירות הזה לא מופעל, זה נכון. 

היו"ר אלי אלאלוף:

אז מה טוב בכל זה? כל הישיבות האלה מיותרות. הן אמורות לשרת מטרה אחת, הנשים שזקוקות להחלטות שלכם. כל זה לא מעניין, שאתם יושבים. שם למעלה לא יספרו לכם את זה. יספרו לכם על זה שנשים ממשיכות לסבול. תבינו את זה. כל התירוצים שיושבים, ודיברנו ועשינו תיאום, זה בולשיט, סליחה על הביטוי בערבית המרוקאית שלי. זה לא פייר. יש פה אוכלוסייה שבמקרה אני גם מכיר אותה טוב, שהיא סובלת. כל גרוש חשוב לה, כל טיפול חשוב לה, כל התמודדות חשובה לנו כאזרחים ואנחנו נמצאים בתהליך שמתמשך שנה וחודשיים ואולי עוד חודשיים, ואם ימצאו ששכחו איזה פסיק בשורה ה-17, אז עוד פעם חודשיים? חבר'ה, תיקחו אחריות על עצמכם. זהו?

חגי מויאל:

זה בעניין המכרז.

היו"ר אלי אלאלוף:

ומה קורה חוץ מהמכרז?

חגי מויאל:

בנושא של טיפול באלימות?

היו"ר אלי אלאלוף:

כן.

חגי מויאל:

קודם כול קורים הרבה דברים. מחר תוצג כל העשייה של משרדי הממשלה בתחום הזה של האלימות במשפחה, בוועדה בכנסת. קורים הרבה דברים. אם אני אפרט, זה לפרט את כל התוכניות. 

היו"ר אלי אלאלוף:

תן את הקווים הגדולים.

חגי מויאל:

לפני יומיים הורדנו לרשויות המקומיות 70 תקנים לטיפול בילדים נפגעי אלימות במשפחה. מה שזה אומר, שב-70 רשויות נוספות, במרכזים לטיפול באלימות במשפחה יהיו אנשי מקצוע שיוכשרו לטפל בילדים גם חשופים וגם נפגעי אלימות אבל בתוך המשפחה.

היו"ר אלי אלאלוף:

בתוך המשפחה כשהמשפחה עוד לא יצאה מהבית.

חגי מויאל:

כן. ילדים חשופים זה בדרך כלל ילדים שהפגיעה בהם היא אחת מהפגיעות המשמעותיות ביותר שיש, אבל יש קושי מאוד גדול לזהות אותם ולהצביע עליהם. רק אחרי שההורים נכנסים להליך טיפולי, אנחנו מצליחים להגיע גם לילדים האלה ולתת טיפול גם לילדים שהם חשופים. ילד חשוף, קשה לזהות אותו בגלל שהוא לא המוקד העיקרי של האלימות כביכול, אבל בגלל כל החוויות שהוא חווה בבית, יש צורך לעשות התערבות מאוד משמעותית טיפולית ולכן הוועדה הבין-משרדית הקצתה באמצעות משרד הרווחה 68 תקנים לרשויות המקומיות לטיפול בילדים.

היו"ר אלי אלאלוף:

איך בחרתם ביישובים?

חגי מויאל:

בנינו קריטריונים שמורכבים גם על מרכזים שמסוגלים להוביל את המהלך הזה. רשויות ברמה סוציו אקונומית כזו או אחרת הוגדרו, רשויות שאנחנו קיבלנו נתונים של היקפי אלימות במשפחה, רחבים. זה הקריטריונים לחלוקה.

אני רק חייב לציין שבשנת 2019 ירחיבו את התוכנית הזאת בעוד 60 תקנים, כלומר ה-70 תקנים הם ל-2018 והם הועברו לרשויות וב-2019 יורחבו בעוד 60 תקנים בתחום הזה.

היו"ר אלי אלאלוף:

והם לא יוכלו להיות מופעלים כל עוד שאין מכרז.

חגי מויאל:

לא קשור למכרז הזה. בגלל זה אני נזהר במה אני צריך לפרט פה, כי זה לא קשור למכרז הזה. 

אני חוזר למכרז. במכרז יש עוד שני תחומים, תחום אחד זה הנושא של מענק לנשים יוצאות מקלט שהוא כבר פועל. הוא נכנס גם לתהליך המכרז הזה, אבל הוא במקביל פועל כבר מספר שנים. 

הנושא הנוסף זה הרחבת דירות המעבר לנשים יוצאות מקלט, שגם נמצא בהליך מכרזי ואז יורחבו כל הדירות לנשים יוצאות מקלט, דירות המעבר, כאשר דירות המעבר עכשיו ינותבו גם לנשים שמגיעות מהקהילה ולא עוברות באמצעות המקלטים. יש הרבה נשים שנמצאות באותה רמת סיכון, אבל יש פתרונות הגנתיים בקהילה ואין צורך לשלב אותן במקלטים.

היו"ר אלי אלאלוף:

מחוץ לקהילה שלהן או בקהילה?

חגי מויאל:

לפעמים בתוך הקהילה שלהן, לפעמים הן יוצאות מחוץ לקהילה שלהן לקהילה אחרת, אבל יש המון נשים. אנחנו מטפלים ב-8,000 נשים בשנה. מתוך 8,000 הנשים בשנה, לא הנשים שמגיעות למקלטים, סך כול הנשים שמטופלות בקהילה, מתוכן יש נשים שהן ברמת סיכון גבוהה אבל לא מגיעות למקלטים מכל מיני סיבות. לפעמים אין צורך כי יש אמצעי הגנה אחרים, לפעמים הן לא מתאימות למקלטים ולכן הנשים האלו בהמשך לטיפול שהן עוברות אצלנו ורמת הסיכון יורדת, יכולות להשתלב גם בדירות מעבר שמאפשרות להן השתלבות קצת יותר קלה ומלווה על ידי אנשי מקצוע לפתיחת חיים חדשים בקהילה.

היו"ר אלי אלאלוף:

אני רק רוצה הרצאה של איש עם ניסיון בעבר. אני רוצה להגיד לך, אם אתם רוצים לדעת מה המצוקה של הילד, אל תחכו רק לעובדים הסוציאליים שהם עושים את העבודה שלהם. גם תתבססו על הידע בבתי הספר. אחת התוכניות שאנחנו אז הפעלנו בקרן רש"י, שהידע הכי אמין והכי כמעט מיידי הוא ההתנהגות של הילד בבית הספר, התופעות שרואים בבית הספר ומשם אתם יכולים לדעת. במערכות שיש שילוב של שתי המערכות, חינוך, רווחה, זה נפלא, אבל לצערנו אנחנו יודעים כמו כל היהודים, שיש כאלה שלא מדברים לשני, אז הם לא הולכים להביא את האינפורמציה הנדרשת על הילד. אם אתם שמים דגש על 70 עובדים סוציאליים, אז תחברו אותם גם למערכת החינוך.

חגי מויאל:

קודם כול זה נעשה. תוכניות ההכשרה גם ל-70 האלה וליועצות בבתי הספר. בשנה הבאה אנחנו מוציאים ארבעה מחזורים לטיפול בילדים נפגעים וחשופים שמיועדים גם למערכת החינוך ולא רק למערכת הרווחה, מתוך הראיה שאתה מעלה כאן, הנושא הזה של שיתופי הפעולה והבנה הדדית לגבי הנושא של אוכלוסיית הילדים במיוחד החשופים לאלימות, עם כל מה שמתבטא מבחינה התנהגותית אצל ילדים כאלה בבתי הספר.

היו"ר אלי אלאלוף:

טוב, אז מתי טורונטו, תשתחררו?

אורלי סטוצ'ינר כהן:

אורלי סטוצ'ינר כהן, אני מנהלת את תחום הרווחה בידידות טורונטו.

אנחנו מפעילים את הפרויקט כמו שנאמר, מ-2012. בימים האלה זה כבר שבע שנים, כאשר באמת חשוב לומר שהמטרה שלנו כפילנטרופיה היא כמובן ליזום פרויקטים מסוג זה כמו שהיושב ראש ציין בתחילת דבריו, ולאחר מכן בעצם לעבור לדבר הבא. אנחנו כבר מבחינתנו התחלנו לעשות את המיפוי של הדבר הבא בתחום האלימות ואנחנו מעוניינים בעצם להעביר את הכסף שעד כה השקענו, כ-20 מיליון שקלים במהלך השנים האחרונות סביב הנושא הזה, והיינו מעוניינים בעצם להשקיע אותם בדבר החשוב שעדיין יש צרכים שלא הוכרו על ידי מדינת ישראל ואנחנו היינו רוצים להשקיע אותם שם. 

היו"ר אלי אלאלוף:

אתם עושים את זה בתאום?

אורלי סטוצ'ינר כהן:

בוודאי. אנחנו בקשר מצוין גם עם משרד הרווחה, וגם יושבים פה מהמקלטים. הקשר כמובן הוא הדוק במשך כל השנים, בשיתוף פעולה, וגם כמובן שיש נכונות מבחינתנו לתרום מכל הידע שצברנו ומהניסיון על מנת שהדבר הזה ייצא לפועל בדרך הטובה ביותר וכמה שיותר נשים יוכלו באמת לקבל את סל השיקום הזה שכל כך מגיע להם. כולנו יודעים שאישה שיוצאת ממקלט לא יכולה להתקיים באוויר בהיעדר שירותים, בהיעדר תקציבים, בהיעדר תמיכה. אני חושב שהדבר הכי משמעותי שאנחנו בעצם הצלחנו להשפיע בתוך החוק זה הנושא הזה באמת של תוכנית השיקום, התמיכה והליווי, שבעצם האישה כל כך צריכה בנקודת הזמן הזו ואנחנו מחכים בכיליון עיניים בעצם לראות את המכרז ולראות באמת מי הגופים שייגשו כדי שיוכלו להפעיל את זה בדרך הטובה ביותר.

היו"ר אלי אלאלוף:

טוב. עוד מישהו רוצה להגיד משהו? בבקשה, גברת.

דינה חבלין דהן:

שמי דינה חבלין דהן ואני יו"ר פורום העמותות שמפעילות מקלטים. 

היו"ר אלי אלאלוף:

את מכירה את המקלט של באר שבע?

דינה חבלין דהן:

בהחלט. 

היו"ר אלי אלאלוף:

היו לי אצבעות שם.

דינה חבלין דהן:

למה לא כל המקלטים בנויים ככה כמו המקלט הזה?

נח קורמן:

אני שמעתי ממך בזמנו שאתה תדאג שכל המקלטים יהיו כמו המקלט הזה.

היו"ר אלי אלאלוף:

באתי לפה, אז אני קצת מבזבז זמן. אני הייתי עושה את זה.

דינה חבלין דהן:

זה הפרויקט הבא. 

היו"ר אלי אלאלוף:

אינשאללה. עוד מעט. חדרה החדש ברמה גבוהה, לא?

קריאה:

גם הרצליה.

דינה חבלין דהן:

גם הרצליה.

אני רוצה להתייחס לבעייתיות שאנחנו רואים באופן שבו משרד הרווחה מצא לנכון להפעיל את החוק הזה. 

אנחנו חושבים שלהוציא את השירות הזה למיקור חוץ, למכרז, לספק יחיד שאמור יהיה לספק את השירותים האלה שהם כל כך רגישים - - - 

היו"ר אלי אלאלוף:

למה ספק יחיד? יכולים להיות הרבה ספקים.

דינה חבלין דהן:

ממה שאנחנו יודעים דובר על או ספק יחיד בכל רחבי הארץ.

היו"ר אלי אלאלוף:

זה 14 בתים? כמה מקלטים יש היום?

דינה חבלין דהן:

יש 14 מקלטים. הבעיה שלנו היא גם עם הפריסה הגיאוגרפית וגם עם הרב-תרבותיות של הנשים שיוצאות. אנחנו חוששים שאם ישב ספק יחיד, כשאנחנו מדברים על נשים שזכאיות לסל הזה בהיקף של סדר גודל של 250 נשים בשנה, זה לא כזה הרבה כשאנחנו מתייחסים ברמה ארצית, ואז אני אומרת, ספק יחיד, הוא יגיע לכל כפר בגליל? הוא יגיע לכל נקודה בדרום? הוא יצליח לספק שירותים גם לחרדיות, גם לערביות, גם לכאלה של האוכלוסייה החילונית? עד כמה הוא קשוב? עד כמה הוא יהיה זמין? זה אותנו מטריד. אם החוק נועד למנוע את המצב הזה שנשים שהיו עטופות ומוגנות במקלטים יוצאות החוצה לחיים עצמאיים ובעצם מקבלות אפס שירותים בקהילה ונופלות, לא חשבנו שייצרו פה עוד חוליה בשרשרת הזאת. חשבנו שההיפך, שיהוו את הקשר בין המקלטים לבין הקהילה, כי הקהילה שהוציאה אותם למקלט היא הקהילה הקולטת. אין היגיון בלייצר עוד מנגנון נוסף.

היו"ר אלי אלאלוף:

המכרז כספק יחיד יהיה עבור השירותים למקלטים?

חגי מויאל:

לא. הספק היחיד זה לביצוע התוכנית על פי החוק. התוכנית על פי החוק זה ליווי הנשים בקהילה.

היו"ר אלי אלאלוף:

למה אחד?

חגי מויאל:

אני אסביר ואני אתייחס לשני דברים. אני אתייחס לנושא של האמירה כאן לגבי החיבור בין מקלטים לקהילה. החיבור בין מקלטים לקהילה צריך להיעשות בכל מקרה, אבל הנושא של ליווי נשים יוצאות מקלט בקהילה הוא לא רלוונטי אך ורק לקשר בין מקלט למחלקת רווחה ברשות המקומית. אישה זקוקה לכל כך הרבה אלמנטים וחיבורים בתוך הקהילה, כמו מיצוי זכויות מול כל הגורמים הציבוריים, כמו הנושא של שילוב ילדים בבתי הספר, כמו נושא של הדרכה וליווי אותה אישה באופן פרטני, כמו החיבור שלה לשירותי רווחה טובים יותר. כל התהליכים האלה הם לא תהליכים רק של לחבר את המקלטים אל מול יחידה מסוימת בקהילה, שזה בדרך כלל מחלקת רווחה שעושה כאן מענה מאוד צר. אנחנו מדברים פה על אישה שזקוקה למענה הרבה יותר רחב מבחינת השירותים שהיא צריכה לקבל בקהילה ולכן יש יחידה נוספת שמקשרת בין המקלטים לבין כל הקהילה. זה אחד.

שניים, למה ספק יחיד? השירותים שניתנים לנשים יוצאות מקלט הם בכל רחבי הארץ. מדובר על נשים שיכולות להחליט שהן רוצות לצאת מהמקלט למטולה ויש כאלה שיחליטו שהן רוצות לצאת לאילת. לחלק מספר ספקים ברחבי הארץ, מכמה סיבות זה הופך להיות בעייתי. הסיבה הראשונה היא סיבה תקציבית. התוכנית הזאת היא תוכנית שמוגבלת בתקציב. לתוכנית הזו, למטרייה של השירותים יש גם מטרייה ארגונית, לא רק עובד סוציאלי ומלווה שמלוות את אותה אישה. יש מערכת שלמה של מנהל תוכנית, של אנשי מנהלה כאלה ואחרים. אנחנו בהערכה שלנו לא רצינו להעלות את הנושא של המטרייה הארגונית בעלויות כל כך גבוהות ולפגוע בשירותים שהאישה אמורה לקבל, וסיבות נוספות. בחרנו שיהיה ספק יחיד שיתפרס בכל הארץ, ייתן את המענה הזה תחת מטרייה ארגונית אחת ולא ארבעה או חמישה ארגונים שיבנו ארבע או חמש - - - 

היו"ר אלי אלאלוף:

חגי, אני חייב להגיד לך, כל הנימוקים שאמרת למה צריך ספק יחיד, זה דווקא הנימוקים של למה לא צריך.

עאידה תומא סלימאן (הרשימה המשותפת):

נכון, למה לא צריך.

היו"ר אלי אלאלוף:

הקשר עם הקהילה, הקשר עם השירותים, הקשר עם בית הספר, הקשר עם שירותים נוספים קרובים. אני לא מבין את זה. 

אני ממליץ, כמעט אוטומטי אני יכול להגיד בשם החברים שלי, חברי הכנסת, תבדקו מחדש את ההחלטה הזאת. היא לא מוצלחת, ואם החוק הוא כזה - - - 

עאידה תומא סלימאן (הרשימה המשותפת):

החוק לא אומר - - - 

מיכל רוזין (מרצ):

לכן הם תקועים כבר שנה פלוס מאז שהחוק אושר.

עאידה תומא סלימאן (הרשימה המשותפת):

השאלה מתי נפלה ההחלטה הזו. אם זו לא התשובה כדי להסביר למה עד עכשיו לא הצלחתם לבצע.

חגי מויאל:

לא, אני הסברתי.

עאידה תומא סלימאן (הרשימה המשותפת):

המרכז יצא כבר?

חגי מויאל:

עאידה, אני הסברתי. אני יכול לחזור על הדברים שאמרתי קודם. הפרסום יהיה בסוף החודש הזה. הוא היה אמור להיות לפני שבועיים. המכרז הזה היה בצינורות שלנו המון זמן. הוא התעכב המון זמן, זה נכון, כבר אמרתי את זה גם קודם. הוא יותר משנה במערכת שלנו. אחרי חודשיים וחצי הוגשה הדרישה למכרז הזה ותהליך ניהול המכרז לקח תקופה - - -

היו"ר אלי אלאלוף:

סליחה, היות והזמן שלנו מוגבל, בוא תן לנו תשובות קצרות. האינפורמציה שנתת כרגע, שקיבלנו מיושבת ראש העמותה המשותפת, גברת דהן, אני רוצה להגיד לך, זו החלטה שהיא לא מוצלחת, אני להגיד בצורה הכי עדינה שאני יכול להגיד. לאור הניסיון האישי שלי בתחום הזה, אין כמו שירות באזור גם אם זה עבור נשים שבאות מאזורים אחרים. אין כמו שירות כזה. אם רשות מקומית לא מזדהה עם המקלט לנשים מוכות שיש לה, גם אם הן באות ממקומות אחרים, אז דע לך, זה תת שירות לאותן נשים. כדאי שתביאו את זה.

שניים, אני לא מכיר גוף שהוא טוב בכל האוכלוסיות, בכל האזורים בארץ. זה בזבוז כסף, זה טירוף. תתחיל לבזבז הרבה כסף על נסיעות, על ביטול זמן, על זה שכל אחד צריך שעות לנסוע בפקקים. 

עאידה תומא סלימאן (הרשימה המשותפת):

או שיטרטרו את הנשים.

מיכל רוזין (מרצ):

יותר מזה, מה עם ייחודיות של קבוצות אוכלוסייה, שפות שצריך. אנחנו יודעים שגם זה ייחודי. דוברת ערבית אחת תרוץ בכל הארץ? אנחנו כבר יודעים איך זה נראה. או דוברת אמהרית אחת? 

חגי מויאל:

קודם כול המכרז מתייחס גם לזה. אני רק לא הבנתי בהצעה שלך האם ההצעה שלך היא להוריד את זה למה? לרשויות המקומיות? שיהיו 256 רשויות שיתנו שירות? 

היו"ר אלי אלאלוף:

למכרז. אתה אומר, אתה עושה מכרז למתן שירות? תן לארבעה גופים להפעיל את זה.

מיכל רוזין (מרצ):

יש מרכזים למניעת אלימות, יש רשויות רווחה, יש מקלטים. כולם, יש להם את הידע. 

התסכול הוא קודם כול באמת שמאז החוק, שנה פלוס מחכים למכרז, אבל יותר מזה, אנחנו רואים את זה כל פעם מחדש. אני מכירה את זה ממרכזי הסיוע לנפגעות תקיפה מינית, את מכירה את זה ממקלטים ואלימות נגד נשים, העמותה. אנחנו כל פעם רואים את הדבר הזה שמשרד הרווחה בא ואומר, בואו נעשה מכרז, נביא איזה גוף, איזה מישהו חדש פתאום נולד והוא המומחה הגדול. יש מומחיות בשטח. יש עמותות, יש רווחה, יש מרכזים למניעת אלימות. המומחיות כבר קיימת בשטח. עכשיו תביא גוף, עד שתעשה מכרז, עד שתבחר בו. יבוא אותו גוף, עכשיו אתה תתחיל להכשיר. עד שיקלוט עובדים, עד שיכשיר. יש כבר אנשים שהם מומחים בתחום, קחו אותם. 

אני לא מבינה איך כל השנה הזאת לא יצרתם ועדה מייעצת של המקלטים, של אותן נשים שעוסקות בתחום הזה כדי לייעץ לכם על המרכז, כדי להביא את הדבר הכי טוב שאפשר שייצא. אם כבר התעכבתם, אז לפחות הייתם אומרים לנו, עשינו תהליך חשיבה עם הארגונים, עם העמותות, עם המקלטים כדי לחשוב ביחד איך להביא. 

אני גם במהלך השנה הזאת כמה פעמים פניתי ושאלתי למה לא מערבים את העמותות, למה לא מערבים את נשות המקלטים, למה בעצם לא עושים את הוועדה המייעצת הזאת.

אני רוצה לשאול משהו שעוד יותר מטריד אותי ועל זה אני מוסיפה לשאלות שלך. 10 מיליון שקלים ב-2018, לאן הם הולכים, מה קורה איתם ומה עם הנשים שהיו צריכות לקבל את השירותים? אז בינתיים הן לא מקבלות כלום? 

קריאה:

10 מיליון מ-2017 כבר הלכו לפח. 

מיכל רוזין (מרצ):

ומה עם 2018? עוד שנייה נגמר גם 2018. עד שיהיה מכרז גם 2018 לא יהיה, אז אני שואלת, א', מה קורה עם הכסף הזה? זה אמנם כסף קטן לקופת המדינה, אבל זה המון כסף לאותן נשים. אני גם שואלת, אותן נשים שעכשיו יוצאות ממקלטים, שאחר כך נמצא אותן חס וחלילה ושלום בכותרות של נשים שחס וחלילה נרצחו כי הן חזרו הביתה לבעל שלהן, אז מה קורה עם אותן נשים בדרך? יופי, יש תהליך ואני בעד מינהל תקין ושייצא מכרז כמו שצריך. זה לא מינהל תקין, דרך אגב, שנה פלוס, אבל שייצא מכרז כמו שצריך והכול ייעשה מצוין. מה קורה עם הנשים בדרך? איך אתם דואגים להן?

עאידה תומא סלימאן (הרשימה המשותפת):

כמובן אני מצטרפת לכל הדברים שאמרה חברת הכנסת מיכל רוזין. 

אני מאוד לא מבינה את הקונספציה הזו של תמיד ליצור עוד איזשהו גוף שהגוף הזה יתחיל לאגור את המידע ואת הניסיון ואת היכולת כן לנהל כדי בסופו של דבר לתת שירות שכבר יש מומחים שיכולים לתת אותו.

לפני שבועיים הייתה הצעה פה להקים ועדת חקירה בנושא רצח נשים, והיא תעלה ביום רביעי להצבעה. 20 נשים נרצחו, חצי מהן כבר התלוננו או במשטרה או היו ברווחה. לבוא עכשיו ולהגיד שנחסך מנשים את האפשרות כן להתחיל חיים חדשים ולהשתקם במרוחק ממקור האלימות כי אתם ישבתם וחשבתם ודנתם והמכרז נתקע ולא נתקע. את האמת? זה כבר לא מעניין. כל פעם שזה תלוי בנשים ותלוי באלימות נגד נשים, יש איזושהי סיבה לא להוציא את הכסף הזה.

אנחנו כן רוצות לדעת מה קרה עם ה-10 מיליון של שנה שעברה או הכסף של שנה שעברה, מה יהיה עם ה-10 מיליון של השנה הזו, מה תעשו איתם? 

תהיה לנו ישיבה אחרי הצהריים בעניין עובדים סוציאליים. אין עכשיו עובדים סוציאליים שמחכים בתור שיקלטו באיזשהו גוף חדש שיתחיל. עד שימצא הגוף הזה את האנשים שיכולים לספק את השירות, תעבור עוד שנה. אנחנו מכירים את זה. יש אפשרות להעביר את זה למרכזי מניעת אלימות. אם נגיד על הלשכות, אתם תבואו ותגידו, לא כל פעם יש אישה שחוזרת ללשכה הספציפית ולא נחזיק תקן ככה.

היו"ר אלי אלאלוף:

מי החליט שזה גוף מפעיל אחד?

חגי מויאל:

קודם כול, הייתה דילמה ואנחנו המלצנו בהתחלה שזה יהיה בפריסה מחוזית, שיוכלו לתת את המענה הזה בפריסה מחוזית. מערכת המכרזים שלנו עם ההנחיות שיש להם הגבילו אותנו שזה יהיה ספק יחיד.

היו"ר אלי אלאלוף:

עכשיו הטכנאי שכותב את המכרז, הוא קובע את התוכן? אני לא מבין.

עאידה תומא סלימאן (הרשימה המשותפת):

אבל ככה זה ברוב המקרים.

היו"ר אלי אלאלוף:

זה הגיע לדיון אצל המנכ"ל קודם?

חגי מויאל:

לא, הסוגיה לא עלתה לדיון אצל המנכ"ל.

היו"ר אלי אלאלוף:

אנחנו, ברשותכם, ביחד, ננסח מכתב שייצא היום מטעמנו למנכ"ל. אנחנו מערערים על ההחלטה הטכנית הזאת שהיא מאוד מהותית במיוחד במתן שירות. שניים, תהיה גם השאלה לגבי הניצול התקציבי הלא מנוצל של 2018-2017.

חגי מויאל:

אני רוצה בכל זאת להתייחס לדברים שחברת הכנסת עאידה העלתה.

המכרז בנוי בצורה כזו שמי שייגש למכרז זה רק גופים שיש להם אחת משלושת האלמנטים המקצועיים הבאים: אחד זה מיומנות בנושא של טיפול באלימות במשפחה. לצורך העניין רק לדוגמא, מפעילי מקלטים יכולים להיות חלק מהמכרז הזה. גופים שיש להם ניסיון בנושא של שיקום תעסוקתי לנשים נפגעות אלימות, ויש גופים כאלה שעובדים איתנו, עם המשרד בתוכניות שלנו בשטח שגם יכולים להיות חלק מזה. ב', גופים שמומחים לנושא של מיצוי זכויות. אלה שלושת התחומים.

היו"ר אלי אלאלוף:

מה הבעיה לצרף צוות של שלושת המחוזות? 

א', שתדע, מהשולחן הזה באמצעותי יצא תקציב מיוחד של 10 מיליון למרכזים למיצוי זכויות. אני בטוח שעוד לא נוצל. תבקשו שיבדקו את זה. יש שם תקציב שעומד לרשות העסק. תשלבו את הדברים.

שניים, אפשר לתת את זה למפעיל שמשלב את שלושת המטרות שאתם קבעתם. לא חייב להיות שהוא היום יהיה גאון הדור. הוא ייבנה בהתאם לצרכים שלכם.

חגי מויאל:

נכון. 

עאידה תומא סלימאן (הרשימה המשותפת):

אני חושבת שיש פה בעיה בתפיסה של מה זה הגוף שצריך ללוות אישה שרק עכשיו יצאה ממקלט. לבוא ולחשוב שגוף שהוא אחראי על מיצוי זכויות כאשר אנחנו מדברים על אישה מוכה שצריכה לעבור איזושהי דרך ארוכה עד להשתקם ולהיות מסוגלת כן למצות את הזכויות שלה, ואנחנו יודעות איך הנשים האלה יוצאות מהמקלט, זאת טעות. 

חגי מויאל:

זה לא מיצוי זכויות באופן כללי, עאידה, זה מיצוי זכויות בתחום של אלימות במשפחה. 

עאידה תומא סלימאן (הרשימה המשותפת):

אחד הדברים שהעובדים הסוציאליים סובלים מהם בימים האלה זה חוסר היכולת שלהם לספק תשובות ולספק מענים לנשים שמגיעות אליהם. במקום לחזק את המעמד הזה, במקום לתת את זה לעובדים סוציאליים או למרכזי מניעת אלימות או למקלטים עצמם כדי לספק את התשובות, ויש להם את המיומנויות, אנחנו ניצור גוף מטפל שלישי. אני לא מבינה למה.

היו"ר אלי אלאלוף:

בואו לא נפרט לפרטי פרטים. אני רוצה לסכם את הנקודה הזאת. 

אמרת שהיום השירותים האלה ניתנים על ידי המקלטים לנשים מוכות. אני מכיר לפחות עמותה אחת או שתיים של הרצליה, אז שתיהן מסוגלות להביא לך את זה, אבל אל תבקש מיחדיו בבאר שבע ללכת לטיזי נבי בסוף העולם. אל תבקש מהרצליה ללכת לכל המקומות, בבית שמש, אצל החרדים ואצל הערבים. 

אני חושב שזה העוגן הכי טוב שיש לכם. זה קיים, זה 14 מקומות שונים. אם חסר בפינה אחת, אז תבחרו, אבל הפתרון הזה שהוא נראה קל יותר, נשלט יותר, אני אומר לך, זה לא נכון. תנסו לעשות. אנחנו נחזק את העמדה הזאת בכתיבת מכתב שייצא עוד היום למנכ"ל המשרד ותנצלו את ההערה של מיכל שהייתה לפני כן. תתחילו לפעול. היום המרכזים לנשים מוכות, אתה לא צריך לתת להם כסף כדי שיבואו להשתלמויות. אתה לא צריך כסף כדי שיתחילו להיערך. הם פה, הם מוכנים. זו המשימה שלהם. בלי הנושא הזה הם לא היו קיימים, אז בבקשה תיכנסו למהלך הזה. יהיה מכרז, התוצאות יהיו בפברואר. תאמין לי, המעשים יתחילו בקושי ביולי ואז מתחילה עונת המלפפונים, אז יתחילו החגים. זה אומר שזה בעוד שנה. חבר'ה, תרוצו נגד הזמן כי הזמן זה הביטחון של המשפחות האלה. תעשו הכול כדי לקדם. אני לא רוצה לבטא מילה של נזיפה במשרד הרווחה על שנה וחודשיים שלא יצא לפועל, אבל עכשיו תתכוננו. תעשו את זה.

עוד דבר, מיכל?

מיכל רוזין (מרצ):

אני איתך.

היו"ר אלי אלאלוף:

אוקי. מיכל ואני חייבים לרוץ לוועדת חוץ וביטחון, אז יש לנו עוד שבע דקות, ברשותכם. 

כן, בבקשה גברת.

עפרה ג'יניאו:

עפרה ג'ינאו, יושבת ראש ועד מנהל של עמותת אישה לאישה שמנהלת מקלט ודירות מעבר בירושלים. 

אני רק רציתי לציין, אני מצטרפת פה באמת לכל הדברים שנאמרו על ידי דינה כמובן, שמייצגת אותנו וחברות הכנסת. רציתי לציין שאנחנו כעמותה שמנהלת מקלט כבר 30 שנה בעצם נותנים את השירות הזה בלי תקציבים מהמדינה, עושים את זה מתוך תרומות שאנשים תורמים לנו ונותנים, אבל אנחנו מוגבלים. יש לנו את כל המומחיות, את כל הידע.

היו"ר אלי אלאלוף:

מסכים איתך. אני חושב שזו סמכות שאין לו, למי שכותב את המכרז, להתערב. אתה צריך לקבוע, אתה איש המקצוע.

מיכל רוזין (מרצ):

אני אגיד יותר מזה. חברת הכנסת זהבה גלאון שהעבירה את הצעת החוק בשיתוף פעולה עם שר האוצר כחלון, אני בצניעות אומר שזו הייתה כוונתם, לחזק את מה שקורה היום בשטח, לאפשר את התקציב של המדינה, לחזק את אותם גורמים שעושים כבר את הדבר הזה ולהעצים את זה ולתת יותר שירותים לאנשים, אבל זו הייתה הכוונה. 

היו"ר אלי אלאלוף:

בעזרת הוועדה הזאת שאישרה את החוק.

מיכל רוזין (מרצ):

בוודאי.

עפרה ג'יניאו:

המנכ"לית שלנו נעמי שניידרמן, היא הייתה בעצם שותפה ועזרה וסייעה בכל הגיבוש של החוק הזה.

היו"ר אלי אלאלוף:

עוד מישהו?

נעמי שניידרמן:

נעמי שניידרמן, מנכ"לית עמותת אישה לאישה. 

אני באמת רוצה לחדד את השאלה כאן ובאמת לשאול. התפלמסנו המון על ספק יחיד או לא ספק יחיד, אבל בעצם השאלה המאוד בסיסית, האם אפשר למנוע את ההוצאה של הנושא הזה למכרז ולחשוב על איזשהו פתרון אחר? 

היו"ר אלי אלאלוף:

אני לא רוצה להילחם. יש פה מלחמה איומה מול החשב הכללי של האוצר. זה לא ניתן. תיגשו למכרז. אין שום סיכוי שיהיה ארגון שיכיר טוב יותר מכם. תלכו למכרז, תאמינו לי. אל תילחמו, זה מאוחר.

נעמי שניידרמן:

אז באמת הנושא של לא ספק יחיד.

היו"ר אלי אלאלוף:

רק לא ספק יחיד. בשום פנים ואופן. אנחנו נעמוד על כך. 

נעמי שניידרמן:

עוד מילה אחת בנושא של יישום של עוד רגל של החוק הזה. עלה פה הנושא של הדירות מעבר. באמת לשמחתנו יצא מכרז בנושא הזה, אבל רק חשוב להגיד שגם המודל שלפיו יצא המכרז הוא מודל ארכאי על בסיס שנהגה לפני 25 או 30 שנה ובאמת יש מקום לבחון את הנושא של מספר הנשים בדירות, כי כרגע המודל בנוי על - - - 

היו"ר אלי אלאלוף:

אם יצא מכרז, עצה טכנית מניסיון. תחיו עם המכרז הקיים. תפקיד של מנהל התוכן לבדוק את הפעילות מתוך המכרז הזה והוא יכול להמליץ על שינוי. 

נעמי שניידרמן:

 אז אנחנו באמת מנצלים את הבמה כאן כדי להגיד שזה נושא מאוד קריטי. 

היו"ר אלי אלאלוף:

אוקי, אז אני מציע שנעשה ,כל עוד שאנחנו חיים בכנסת הזאת, אז אנחנו מוכנים לעשות מעקב. נשמח לעשות מעקב. תכתבו לנו ונתייחס לזה.

נעמי שניידרמן:

תודה.

היו"ר אלי אלאלוף:

אני שוב מודה לידידות טורונטו, שימשיכו. 

אורלי סטוצ'ינר כהן:

שכן הצליחו להפעיל את זה כגוף יחיד, כמו שאמרתי, במשך שבע שנים, בתשעה מקלטים מתוך ה-14. יש הגבלה וגם אנחנו המלצנו שיהיה יותר מספק אחד. חבל שעאידה הלכה. ההמלצה שלנו הייתה שכן הציבור הערבי יקבל התייחסות אחרת. מהעבודה שלנו אנחנו מוצאים שכדי באמת לחולל שינוי אצל אישה ערבייה שיוצאת ממקלט, היא צריכה את כל הקהילה לצידה, ואת זה עם כל הכבוד, אני אומרת באמת, עובדת סוציאלית אחת מול אישה לא יכולה לעשות. כדי להשפיע על העבודה של נשים נפגעות אלימות במגזר הערבי, צריך הרבה יותר מאשר ארגון או ספק או עובד סוציאלית טובה. זו באמת תפיסה קהילתית שאם אנחנו רוצים באמת לראות איזשהו שינוי, צריך באמת שאיזשהו ארגון שהוא באמת מצוי ופועל כבר בתוך האוכלוסייה הערבית יכול להוביל את זה. 

נעמי שניידרמן:

ויש ארגונים כאלה.

אורלי סטוצ'ינר כהן:

בוודאי.

היו"ר אלי אלאלוף:

חגי, סלח לי שבפגישה ראשונה דרשתי ממך יותר משבדרך כלל אני דורש, אבל זה נושא מאוד קרוב לליבי. אני ראיתי את זה. אני בכיתי עם נשים. פגשתי אישה שהיא סבתא, מצפת הגיעה לבאר שבע. אני לא יכולתי. זה כאב מטורף. זה פשוט מטורף לראות את זה.

שוב, תרוצו כמה שיותר, תעבדו במקביל על כל מיני מסלולים. תצילו אישה מיום אחד של סבל. אני בטוח שאתם מבינים את זה. 

קריאה:

עדיין לא שמענו איפה הכסף. 

היו"ר אלי אלאלוף:

אמרנו שיהיה במכתב למנכ"ל עוד היום, אני מבטיח לכם. 

אוקי, אני מתנצל ואני מבקש לנעול את הישיבה. תודה רבה לכם. 


הישיבה ננעלה בשעה 09:50.

